
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  19 februarie 2014             

Pl – x 687/2013                     


AVIZ

asupra propunerii legislative pentru reintrarea în administraţia Statului a clădirii „Casa Radio” din Calea Plevnei, Bucureşti, în vederea construirii unui complex muzeal de săli de conferinţe, cuprinzând inclusiv Muzeul Dictaturii Comuniste
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru reintrarea în administraţia Statului a clădirii „Casa Radio” din Calea Plevnei, Bucureşti, în vederea construirii unui complex muzeal de săli de conferinţe, cuprinzând inclusiv Muzeul Dictaturii Comuniste,  trimisă cu adresa nr. Pl x 687 din 23 decembrie 2013 şi înregistrată cu nr. 4c-11/1625 din 27 decembrie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă la data de 17 decembrie 2013.
Consiliul Legislativ a avizat negativ iniţiativa legislativă cu avizul nr. 1039 din 27 septembrie 2013.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 18 februarie 2014.

Propunerea legislativă  are ca obiect de reglementare reluarea în administrarea statului, prin Ministerul Culturii, a fostului obiectiv de investiţii „Casa Radio”, în scopul construirii unui complex de muzee şi săli de conferinţe.
Membrii comisiei au examinat iniţiativa legislativă supusă avizării, expunerea de motive şi avizul negativ al Consiliului Legislativ nr. 1039 din 27 septembrie 2013.
Cu ocazia dezbaterilor, membrii comisiei au constatat că în legătură cu acest obiectiv de investiţii au fost încheiate contracte de parteneriat public-privat cu investitori străini, pentru reconversia funcţională a amplasamentului „Centru Dâmboviţa” şi, de asemenea, s-a constatat că o parte a construcţiei este demolată. În ceea ce priveşte realizarea unui Complex Muzeal denumit „Muzeul Dictaturii Comuniste” şi a procedării de realizare a acestuia prevăzute în iniţiativa legislativă s-a apreciat că obiectivele de investiţii publice se realizează potrivit dispoziţiilor Ordonanţei de urgenţă a Guvernului nr. 34/2006 privind atribuirea contractelor de achiziţie publică a contractelor de concesiune de lucrări publice şi a contractelor de concesiune de servicii. Ca urmare, Ministerul Culturii nu poate proiecta şi realiza obiective de investiţii, cel mult poate să supună spre aprobare Guvernului un obiectiv de investiţii.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru reintrarea în administraţia Statului a clădirii „Casa Radio” din Calea Plevnei, Bucureşti, în vederea construirii unui complex muzeal de săli de conferinţe, cuprinzând inclusiv Muzeul Dictaturii Comuniste.
În raport de obiectul şi conţinutul reglementării, propunerea legislativă face parte din categoria legilor ordinare. 
                VICEPREŞEDINTE,                              SECRETAR,

                Ciprian Nicolae NICA             Theodor-Cătălin NICOLESCU

Consilier parlamentar, Paul Şerban

